Datum: 27. 12. 2023

Obvestilo davčnim zavezancem oziroma njihovim davčnim zastopnikom, ki izvajajo carinske postopke 42

Finančna uprava RS (FURS) v zadnjem času zaznava nepravilnosti pri davčnih zavezancih, ki izvajajo carinske postopke sprostitve v prost promet za blago, ki je oproščeno plačila DDV v okviru davčno oproščene dobave v drugo državo članico, v skladu z določili 4. točke prvega odstavka 50. člena [Zakona o davku na dodano vrednost - ZDDV-1](http://www.pisrs.si/Pis.web/pregledPredpisa?id=ZAKO4701) – carinski postopek 42 in 63 (CP42). Vsaka dobava blaga v drugo državo članico mora biti spremljana prek sistema VIES, zato mora oseba, ki uvaža blago in je v podatkovnem elementu PE 3/15 in 3/16 carinske deklaracije ter v PE 3/40 pod oznako FR1 navedena kot uvoznik, oziroma je v PE 3/40 pod oznako FR3 vpisan njen davčni zastopnik, poleg predlaganja obračuna DDV oz. ustreznega vpisa podatkov v obračun iz tega naslova med drugim v skladu z 90. členom ZDDV-1 oddati tudi rekapitulacijsko poročilo (obrazec RP-O). Obrazec RP-O mora biti izpolnjen v skladu z [navodilom o izpolnjevanju RP-O](https://edavki.durs.si/OpenPortal/Dokumenti/vies_kp.n.docx).

V nadzornih postopkih FURS ugotavlja še naslednje nepravilnosti:

1. osebe oziroma njihovi davčni zastopniki za CP42, ki uvažajo blago po CP42, za dobavo blaga v drugo državo članico ne predlagajo obrazcev RP-O;
2. med podatki iz carinskih deklaracij in podatki, ki so poročani na obrazcu RP-O, izhajajo večja neskladja (po zneskih in po prejemnikih);
3. podatke o dobavah blaga, ki so bile predhodno sproščene v prost promet po CP42, v drugo državo članico, se na obrazcu RP-O vpisuje v stolpec A3 namesto v stolpec A4 (oz. v primeru poročanja popravkov v stolpec B3 namesto v stolpec B4).

V skladu s tem pozivamo vse davčne zavezance oziroma njihove davčne zastopnike za CP42, ki izvajajo navedeni carinski postopek, da:

1. preverijo pravilnost dosedanjega poročanja in ustrezno popravijo morebitne napake (napake v poročanju v RP-O oziroma v carinski deklaraciji) oz. v primerih, kjer menijo, da je neskladje upravičeno (npr. menjava prejemnika po sprostitvi blaga v prost promet), k obrazcu RP-O na eDavke predložijo tudi pojasnila glede odstopanja;
2. dosledno predlagajo obrazce RP-O.

Nepredložitev in/ali nepopolno izkazovanje predpisanih podatkov v obrazcu RP-O predstavlja hujšo davčno kršitev, sankcionirano po 10. točki prvega odstavka 141. člena ZDDV-1. Opozarjamo tudi na določbo sedmega odstavka 4. člena [Pravilnika o izvajanju Zakona o davku na dodano vrednost](http://www.pisrs.si/Pis.web/pregledPredpisa?id=PRAV7542) - Pravilnik, na podlagi katere lahko davčni organ v primeru, da davčni zastopnik ne izpolnjuje obveznosti iz naslova DDV, prepove nadaljnje zastopanje.

Glede davčnega zastopanja pojasnjujemo, da če je davčni zavezanec s sedežem v drugi državi članici identificiran za namene DDV v Sloveniji, mora sam (v svojem imenu) oziroma njegov davčni zastopnik (v imenu davčnega zavezanca) predložiti obračun DDV in RP-O. V tem primeru lahko davčni zavezanec imenuje »splošnega« davčnega zastopnika (po 4. členu Pravilnika), nikakor pa ne sme imeti davčnega zastopnika za CP42 (te vrste davčnega zastopnika za izvedbo CP42 ne potrebuje). Davčnega zastopnika za CP42 pa mora predhodno imenovati tisti davčni zavezanec s sedežem v drugi državi članici, ki v Sloveniji ni identificiran za namene DDV in želi izvesti CP42. Če je davčni zavezanec s sedežem v drugi državi članici identificiran za namene DDV v Sloveniji, pomotoma imenoval davčnega zastopnika za CP42, naj pooblastilo čim prej prekliče (preklic pooblastila se posreduje na elektronski naslov nm.fu@gov.si).

Več glede izvajanja CP42 je dostopno v [Navodilu o izvajanju postopka sprostitve blaga v prosti promet s plačila DDV oproščeno dobavo blaga v drugo državo članico](https://www.fu.gov.si/fileadmin/Internet/Carina/Poslovanje_z_nami/Navodila_in_pojasnila/2020/3_2020_Navodilo_o_izvajanju_postopka_SPP_s_placila_DDV_oprosceno_dobavo_blaga_v_drugo_drzavo_clanico.zip).